รักแรก โคตรลืมยาก

***รักแรก โคตรลืมยาก*** () เป็นภาพยนตร์ไทยแนวโรแมนติก คอมเมดี้ ดราม่า ก้าวผ่านวัย ที่ออกฉายในปี พ.ศ. 2566 กำกับโดย ณภัทร จิตวีรภัทร และขนิษฐา ขวัญอยู่ ผลิตโดยจีเอ็มเอ็มทีวี และนักเล่าเรื่อง นำแสดงโดย กรภัทร์ เกิดพันธุ์ รชานันท์ มหาวรรณ์ ภวัต จิตต์สว่างดี วชิรวิชญ์ เรืองวิวรรธน์ ตรัย นิ่มทวัฒน์ ธนเศรษฐ์ สุริยะชัยสกุล และเบญญาภา จีนประสม ดัดแปลงจากภาพยนตร์ไต้หวันเรื่อง *เธอคือสุดที่รักของฉัน* โดยมีเนื้อเรื่องเกี่ยวกับกลุ่มเพื่อนซี้ 7 คน ที่รักใคร่กลมเกลียวกัน แต่ในกลุ่มนั้นกลับมีรักครั้งแรกที่ต่างคนต่างก็ไม่สมหวัง ทำได้เพียงแค่เก็บไว้เป็นประสบการณ์ดี ๆ ครั้งหนึ่งในชีวิต

## นักแสดงและตัวละคร
### ตัวละครหลัก
; ภาพยนตร์ / ซีรีส์
* กรภัทร์ เกิดพันธุ์ (นนน) รับบท ต๋อง
* รชานันท์ มหาวรรณ์ (ฟิล์ม) รับบท หลิน
* ภวัต จิตต์สว่างดี (โอม) รับบท โด่ง
* วชิรวิชญ์ เรืองวิวรรธน์ (ชิม่อน) รับบท แบงค์
* ตรัย นิ่มทวัฒน์ (นีโอ) รับบท ไม้
* ธนเศรษฐ์ สุริยะชัยสกุล (ยูโร) รับบท เปา
* เบญญาภา จีนประสม (วิว) รับบท จ๊ะโอ๋

### ตัวละครรอง
**ปรากฏตัวทั้งภาพยนตร์ และบางส่วนในซีรีส์**

* จตุรงค์ พลบูรณ์
* พิมลวรรณ หุ่นทองคำ
* ยิ่งยง ยอดบัวงาม
* ชูษี เชิญยิ้ม
* พวง เชิญยิ้ม
* อดิเรก วัฏลีลา
* สัตบุตร แลดิกี
* ชยกร จุฑามาศ
* ภูสิษฐ์ ดิษฐพิสิษฐ์
* สุรศักดิ์ ชัยอรรถ
* อรอนงค์ ปัญญาวงศ์
## งานสร้าง
ใน พ.ศ. 2562 จีเอ็มเอ็ม ทีวี มีแนวคิดที่จะเริ่มทำภาพยนตร์ยาวเป็นครั้งแรก จึงได้ติดต่อขอซื้อลิขสิทธิ์ภาพยนตร์ *You Are the Apple of My Eye* จากประเทศไต้หวันเพื่อนำมาผลิตใหม่เป็นเวอร์ชันภาษาไทย หลังจากที่ก่อนหน้านี้ประเทศญี่ปุ่นได้มีการติดต่อขอซื้อลิขสิทธิ์จัดทำใหม่ใน พ.ศ. 2560 และได้รับเสียงตอบรับที่ดีมาก โดย จีเอ็มเอ็ม ทีวี ได้มอบหมายให้ นักเล่าเรื่อง โปรดักชันเฮาส์ที่มีผลงานซีรีส์หลายเรื่อง อาทิ Happy Birthday วันเกิดของนาย วันตายของฉัน ของขวัญเพื่อคนที่คุณเกลียด Who Are You เธอคนนั้นคือฉันอีกคน เป็นทีมโปรดักชั่นของภาพยนตร์เรื่องนี้

ภาพยนตร์จำลองสถานการณ์ใน พ.ศ. 2542 ทีมสร้างจึงได้เลือกโลเคชันหลักเป็น จังหวัดสุโขทัย เป็นสถานที่สำคัญในการถ่ายภาพยนตร์กว่า 80% โดยแต่ละสถานที่มีตัวตนอยู่จริง และเป็นโลเคชันจริงเกือบทั้งหมด

## การประชาสัมพันธ์และการออกฉาย
ภาพยนตร์เรื่องนี้เปิดตัวครั้งแรกเมื่อวันที่ 16 ตุลาคม พ.ศ. 2562 ในงานแถลงข่าว *GMMTV 2020 NEW & NEXT* โดยระบุว่าเป็นโครงการภาพยนตร์ยาวเรื่องแรกของจีเอ็มเอ็มทีวี และมีกำหนดออกฉายใน พ.ศ. 2563 โดยมี จีดีเอช ห้าห้าเก้าเป็นผู้จัดจำหน่ายภาพยนตร์ในโรงภาพยนตร์ให้ แต่เนื่องจากสถานการณ์การแพร่ระบาดของโควิด 19 ทำให้แผนงานของภาพยนตร์เรื่องนี้ถูกเลื่อนอย่างไม่มีกำหนด ก่อนจะมีการเปิดตัวใหม่อีกครั้งใน พ.ศ. 2564 ในงานแถลงข่าว *GMMTV 2022 : BORDERLESS* โดยระบุว่าจะเริ่มการถ่ายทำจริงเพื่อออกฉายภายในปี พ.ศ. 2565 แต่ท้ายที่สุด *รักแรกโคตรลืมยาก* ได้มีกำหนดการฉายในโรงภาพยนตร์ทั่วประเทศในปี พ.ศ. 2566 แทน

ต่อมามีการจัดไลฟ์แถลงข่าวเปิดตัวภาพยนตร์อย่างเป็นทางการเมื่อวันที่ 3 เมษายน พ.ศ. 2566 ณ จีเอ็มเอ็มทีวี ครีเอทีฟ สตูดิโอ ภายในอาคารจีเอ็มเอ็ม แกรมมี่ เพลส พร้อมปล่อยตัวอย่างและใบปิดภาพยนตร์จำนวน 6 ใบ ก่อนเปิดให้ชมภาพยนตร์รอบปฐมทัศน์ในงาน *รักแรก โคตรลืมยาก First Premier* เมื่อวันที่ 25 เมษายน พ.ศ. 2566 ณ พารากอน ซีนีเพล็กซ์ ศูนย์การค้าสยามพารากอน พร้อมทั้งเปิดให้รับชมภาพยนตร์ก่อนใครที่โรงภาพยนตร์พารากอน ซีนีเพล็กซ์ และเอสเอฟ เวิลด์ ซีเนม่า เมื่อวันที่ 25-26 เมษายน พ.ศ. 2566 อีกด้วย

ต่อมาได้มีการจัดกิจกรรมร่วมกับเอสเอฟคือ *รักแรกโคตรลืมยาก ON TOUR* โดยเป็นกิจกรรมชมภาพยนตร์พร้อมพูดคุยตอบคำถามกับทีมนักแสดง เมื่อวันที่ 27 เมษายน พ.ศ. 2566 ณ เอสเอฟ เซ็นทรัลเวิร์ด และออนทัวร์สู่ต่างจังหวัดนำโดย นนน กรภัทร์ และ ฟิล์ม รชานันท์ เมื่อวันที่ 30 เมษายน พ.ศ. 2566 ณ เซ็นทรัล ชลบุรี และเทอมินอล21 พัทยา วันที่ 6 พฤษภาคม พ.ศ. 2566 ณ เซ็นทรัล ขอนแก่น และวันที่ 7 พฤษภาคม พ.ศ. 2566 ณ เมญ่า เชียงใหม่

สุดท้ายได้มีการจัดกิจกรรมส่งท้ายภาพยนตร์ *รักแรกโคตรลืมยาก รอบสุดท้าย* โดยร่วมรับชมภาพยนตร์รอบฉายสุดท้ายพร้อมทีมนักแสดงและผู้กำกับ พูดคุยตอบคำถามหลังฉาย เมื่อวันที่ 13 มิถุนายน พ.ศ. 2566 ณ โรงภาพยนตร์เอสเอฟ เวิลด์ ซีเนม่า ศูนย์การค้าเซ็นทรัลเวิลด์

## การตอบรับ
วันแรกของการเข้าฉายอย่างเป็นทางการ (27 เมษายน 2566) ภาพยนตร์เปิดตัวด้วยรายได้ 0.52 ล้านบาท หลังจากผ่านวันหยุดสุดสัปดาห์แรกของการเข้าฉาย ภาพยนตร์ทำรายได้รวม 1.40 ล้านบาท โดยมีการตั้งข้อสังเกตว่าภาพยนตร์เรื่องนี้ทำรายได้ได้ไม่ค่อยดีเนื่องจากชนภาพยนตร์หลายเรื่องพร้อมกัน หลังจากฉายไปได้ 22 วัน ภาพยนตร์ทำรายได้อยู่ที่ 7.74 ล้านบาท (ณ วันที่ 18 พฤษภาคม 2566) และด้วยกระแสเพลงประกอบภาพยนตร์รักแรกที่ได้รับความนิยมเป็นอย่างมากร่วมกับมีผู้ชมชื่นชอบจนเกิดกระแสชื่นชมบอกต่อแบบปากต่อปาก ทำให้ภาพยนตร์รักแรกโคตรลืมยากยืนโรงได้นานถึง 48 วัน และทำรายได้รวมทั่วประเทศโดยประมาณการอยู่ที่ 11 ล้านบาท ( อัพเดตล่าสุด ณ วันที่ 21 พฤษภาคม 2566)

## รายชื่อตอน (ฉบับซีรีส์)
นี่คือรายชื่อตอนของ รักแรกโคตรลืมยาก The Series ที่ฉายช่อง GMM25 และ YouTube GMMTV

## เพลงประกอบ
**เพลงเปิดเรื่อง**

* รักแรก (instrumental version.) 

**เพลงปิดเรื่อง**

* รักแรก (หลิน version)

ร้องโดย รชานันท์ มหาวรรณ์ (ฟิล์ม)

**เพลงประกอบอื่นๆ**

* รักแรก (Original version)

ร้องโดย ธนนท์ จำเริญ (นนท์) [สำหรับอินเซิร์ทก่อนเข้าละคร]

* ยังยินดีครับเพื่อน

ร้องโดย U.H.T.

* สายลมที่หวังดี

ร้องโดย U.H.T.

* ไม่ลืม

ร้องโดย U.H.T.

* เพื่อนเก่า

ร้องโดย U.H.T.

* UHT...นี่แหละเพื่อน

ร้องโดย U.H.T.

* อยากเห็นหน้าคุณ

ร้องโดย Loso

* ที่ 1 ของใจ

ร้องโดย BUDOKAN

* ซ่อมได้

ร้องโดย ธงไชย แมคอินไตย์ (พี่เบิร์ด)

* ลืมไปว่ารักกัน

ร้องโดย นูโว

## อ้างอิง

หมวดหมู่:ละครโทรทัศน์โดยจีเอ็มเอ็มทีวี
หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2566
หมวดหมู่:ภาพยนตร์รักไทย
หมวดหมู่:ภาพยนตร์ตลกไทย
หมวดหมู่:ภาพยนตร์ชีวิตไทย
หมวดหมู่:ภาพยนตร์ที่กำกับโดย ขนิษฐา ขวัญอยู่
หมวดหมู่:จีดีเอช
หมวดหมู่:จีเอ็มเอ็มทีวี
หมวดหมู่:ภาพยนตร์ที่เลื่อนการฉายเนื่องจากการระบาดทั่วของโควิด-19
หมวดหมู่:ละครโทรทัศน์ไทยในปี พ.ศ. 2567

หมวดหมู่:ภาพยนตร์ที่ถ่ายทำในจังหวัดสุโขทัย
หมวดหมู่:ภาพยนตร์ไทยในคริสต์ทศวรรษ 2020
หมวดหมู่:ละครโทรทัศน์ไทยในคริสต์ทศวรรษ 2020
หมวดหมู่:ภาพยนตร์มัธยมปลายไทย
หมวดหมู่:ภาพยนตร์โดยจีเอ็มเอ็มทีวี
หมวดหมู่:ภาพยนตร์ที่มีฉากในโรงเรียน